Polisieman vas ná hy glo ongelukslagoffer beroofArgieffoto Ao Christopher Ross, ŉ polisiebeampte wat naby aan Lichtenburg gestasioneer is, het in die hof verskyn nadat hy glo R900 gesteel het van ŉ man wat in ŉ ongeluk oorlede is. “Ross was Donderdag op die ongelukstoneel naby Bodibe waar ŉ man gesterf het nadat hy beheer oor sy motor verloor het,” het kol. Emelda Setlhako, woordvoerder van die polisie in Noordwes, gesê. “Hy het ŉ hele paar items, insluitend R900 kontant, van die slagoffer gesteel.” Volgens Setlhako het Ross glo persoonlike items aan die slagoffer se broer oorhandig, en vir die familie gesê hy het R500 gevat wat hy eers aan hulle sal oorhandig sodra hulle die oorledene en die broer se identiteitsdokumente na die plaaslike polisiestasie toe bring. Die familie het gevolglik by die stasie opgedaag met die dokumente, maar Ross was nie aan diens nie, en ŉ ander beampte, kaptein Ida Dube, het die saak hanteer. Dube het opgemerk dat Ross glo nie die saak aangemeld het of ŉ aantekening gemaak het dat die polisie die geld het nie. Die kaptein is na Ross se huis en het hom oor die geld uitgevra. Hy het glo ontken dat hy enigiets daarvan weet. ŉ Polisiebeampte wat saam met Ross aan diens was, het glo bevestig dat paramedici R900 by die toneel aan Ross oorhandig het. ŉ Saak van diefstal is teen Ross aanhangig gemaak. Hy is Vrydag in hegtenis geneem en het Maandag in die Itsoseng-landdroshof verskyn. Hy moet op 16 Januarie weer in die hof verskyn.